Charles Hyacinth Valerga

**Charles Hyacinth Valerga**, fullt navn **Charles Hyacinth de S. Elias Valerga** O.C.D., sekulært navn **Emanuele Valerga** (født 5. juli 1818 i Ceriale i Liguria i kongedømmet Sardinia; død 24. desember 1864 i Quilon i Britisk India) var en katolsk misjonær og titulærbiskop som var apostolisk vikar i India.
## Liv og virke
### Bakgrunn
Emanuele Valerga vokste opp i det nordvestlige Italia i en from familie. To av brødrene hans ble også prester, hvorav den ene, Giuseppe Valerga, var den latinske patriark av Jerusalem; en søster ble nonne.

Valerga sluttet seg til barfotkarmelittene, hvor han fikk det religiøse ordensnavnet *Charles Hyacinth de S. Elias*. Han tilbrakte sitt novisiatet i klosteret i Loano og avla sin høytidelige profess den 28. oktober 1834.

### Prest, misjonær
Fader Charles Hyacinth ble ordinert til prest og sendt for å tjene som misjonær. I 1843 dro han til Palestina, hvor broren hans, Giuseppe, også arbeidet som misjonær.

Han ble deretter sendt til India, hvor han ankom 15. januar 1849.

Fordi Valerga viste seg som en fremragende misjonær der, utnevnte pave Pius IX ham til pro-apostolisk vikar (uten bispeordinasjon)den 31. mai 1854.

### Titulærbiskop, apostolisk vikar av Quilon
Han ble utnevnt til apostolisk vikar av Quilon den 26. mai 1859. Samtidig med at han ble forfremmet til apostolisk vikar, ble han også titulærbiskop av* Myriophytos* (også *Myriophylensis* eller *Miriofido*). Han ble ordinert til biskop i Roma den 5. juni 1859.

Vikariatet Quilon, som hadde blitt gjenopprettet som et uavhengig kirkedistrikt bare ni år tidligere – etter et langt avbrudd – ble ytterligere konsolidert i løpet av hans embetsperiode. Biskop Valerga var praktisk talt bare den andre biskopen siden det ble gjenopprettet i 1845, ettersom to andre biskoper før ham aldri hadde kommet i posisjon på grunn av plutselige dødsfall. Charles Hyacinth Valerga grunnla bispedømmeseminaret i Mulagumood, helt sør i bispedømmet, i det som senere skulle bli bispedømmet Kottar. Hans etterfølger, Marie Ephrem Garrelon, flyttet det senere til Quilon-Tangasseri.

Den 11. august 1862 ble biskop Valerga også utnevnt til apostolisk administrator for det lederløse vikariatet Colombo (Ceylon), der han gjennomførte en visitas på vegne av paven og sendte en ekstremt positiv rapport om forholdene han møtte til Roma. I denne egenskap la han seremonielt ned grunnsteinen til *St. Benedict's College* den 13. februar 1863, et kollegium som skulle vise seg varig livskraftig.

### Død
Charles Hyacinth Valerga døde i Quilon på julaften 1864, og ble gravlagt foran høyalteret i den gamle Infant Jesus-katedralen, som ble revet og erstattet av en ny bygning i 2006. Gravsteinen ble da plassert ytterst bak i kirken, vendt mot kirkegården.
## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Biskop *Charles Hyacinth Valerga* O.C.D. (1818-1864) *1959

## Referanser